দেশকে ঠকিয়ে তিনি অবসর ঘোষণা করেছিলেন, এমন উড়ো দাবি উড়িয়েই দিলেন লিও মেসি। আর্জেন্তিনার জার্সিতে আবেগময় প্রত্যাবর্তন ঘটিয়ে প্রথম ম্যাচেই গোল করে দেশকে জিতিয়ে উঠে মেসি বলে দিলেন, ‘‘কাউকে ঠকানোর জন্য আমি অবসরের সিদ্ধান্ত নিইনি তখন। আমার তখন যেরকম মনে হয়েছিল, সেই অনুযায়ী সিদ্ধান্ত নিয়েছিলাম। অবশ্যই কোপা আমেরিকার ফাইনালটা হেরে আমরা সকলে খুব হতাশ হয়ে পড়েছিলাম।’’ 
কীভাবে অবসরের সিদ্ধান্ত প্রত্যাহার করলেন, সেই ব্যাখ্যা দিতে গিয়ে মেসি যোগ করেন, ‘‘আর্জেন্তিনার নতুন কোচ ব্যাওজা আমার সঙ্গে কথা বলেন। সতীর্থদের সঙ্গেও কথা বলি আমি। তারপর ফিরে না এসে উপায় ছিল না। অন্য কোনও সিদ্ধান্ত নেওয়ার জায়গাই ছিল না আর।’’
মেসির অবসর ভেঙে ফিরে আসার সিদ্ধান্ত নিয়ে সবচেয়ে সরব ছিলেন তাঁরই দেশের কিংবদন্তি দিয়েগো মারাদোনা। তিনি বলেছিলেন, মেসির অবসরের অধ্যায় ছিল নাটকীয়তায় ভরা। সম্ভবত নাম না করে মারাদোনাকেও জবাব দিয়ে দিলেন মেসি।  ‘দেশকে ঠকাতে চাইনি, কাউকে ঠকাতে চাইনি’ মন্তব্য সম্ভবত মারাদোনার উদ্দেশেই করা। যেভাবে তলপেট এবং কুঁচকিতে চোট নিয়েও তিনি দেশের হয়ে খেলতে পিছপা হননি, সেটাও প্রশংসিত হচ্ছে ফুটবলমহলে। 
 চোট নিয়েও আর্জেন্তিনার হয়ে খেলার ব্যাপারে মেসিকে লড়তে হচ্ছে তাঁর ক্লাব বার্সেলোনার বিরুদ্ধেও। কারণ, বার্সা স্পষ্ট জানিয়ে দিয়েছে ক্লাব ফুটবলের এই ভরা মরসুমের মধ্যে তারা চায় না মেসির চোট বেড়ে যাক। তখন ক্লাবের ম্যাচেই হয়তো বাইরে বসতে হতে পারে মেসিকে।  
উরুগুয়ের বিরুদ্ধে মেসি খেললেন ছোটবেলা থেকে তাঁর দেখভাল করে আসা ক্লাবের সতর্কবাণীর তোয়াক্কা না করেই। ফুটবলভক্তরা অনেকে টুইটার-ফেসবুকে পাল্টা তোপ দেগেছেন, ‘এরপরেও কারা যে বলে, টাকার জন্য ক্লাবের হয়ে খেলতেই তিনি বেশি আগ্রহী’! এর সঙ্গে থাকছে মহাতারকা হয়েও মাটির মানুষের মতো মেসির বলে দেওয়া যে, ‘‘তলপেটে এখনও যন্ত্রণা হচ্ছে। তবু আমি খেলতে চাই। অবসরের ঘোষণা করে যে হইচই বাধিয়ে ছিলাম, তারপর আমি খেলতে চাই।’’ আরও বলেছেন, ‘‘দ্বিতীয়ার্ধে দশজনে খেলেছি আমরা। টিম দারুণ লড়াই করেছে। জয় দিয়ে শুরু হল একটা নতুন বৃত্ত, সেটাই তৃপ্তিদায়ক।’’ সত্যিই নতুন এক বৃত্তের শুরু!